Michał Pětranc

Michał Pětranc ( Michael Petrenz; * 30. decembra 1849 w Čornecach, † 4. decembra 1915 w Budyšinje) bě serbski lěkar a składnostny spisaćel.

Wotrosće jako syn kublerja w katolskich Čornecach a wopytowaše wot 1861 do 1863 Tachantsku šulu w Budyšinje a wot 1863 do 1865 preparandu Katolskeho wučerskeho seminara w měsće. Wot 1865 do 1872 bě chowanc Serbskeho seminara w Praze, hdźež chodźeše na němskorěčny Małostronski gymnazij a bě z čłonom Serbowki. Po zahajenju studija mediciny w čěskej stolicy pokročowaše wot 1973 we Würzburgu, hdźež bu 1878 promowowany. Wot 1878 skutkowaše 30 lět jako lěkar w Malešecach. W lěće 1908 poda so na wuměnk a přećahny do města.

Do Kwětkow, rukopisneho časopisa Serbowki, napisa mjez 1865 a 1870 basnje, nastawki a fejetony, wosebje ludowědne. Pětranc bě jedyn z prěnich serbskich wjesnych lěkarjow a jako tajki daloko znaty w Serbach. Wot 1879 bě čłon Maćicy Serbskeje.

 Žórło 

Kategorija:Muž
Kategorija:Rodź. 1849
Kategorija:Zemr. 1915
Kategorija:Serb
Kategorija:Lěkar
Kategorija:Awtor
Kategorija:Chowanc Serbskeho seminara
Kategorija:Maćicar
Kategorija:Wosoba (Čornecy)
Kategorija:Wosoba (Budyšin)